На основу члана 26. став 1. тач. 4) Одлуке о месним заједницама на територији градске општине Врање („Службени гласник Града Врања“, број 36/20), Изборна комисија за спровођење избора за чланове савета месних заједница на територији градске општине Врање, на седници одржаној дана: 28.04.2025. године, донела је

**У П У Т С Т В О**

**ЗА СПРОВОЂЕЊЕ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**НА ТЕРИТОРИЈИ ГРАДСКЕ ОПШТИНЕ ВРАЊЕ**

**РАСПИСАНИХ ЗА 1. ЈУН 2025. ГОДИНЕ**

**УВОДНЕ ОДРЕДБЕ**

*Расписивање избора*

Члан 1.

Одлуком председнице Скупштине града Врања о расписивању избора за чланове савета месних заједница на територији градске општине Врање („Службени гласник Града Врања“, број:9/25 ), расписани су избори за чланове савета месних заједница на територији градске општине Врање, за 1. јун 2025. године.

*Број чланова савета месних заједница*

Члан 2.

Број чланова савета месних заједница који се бира утврђен је статутима месних заједница и Одлуком о месним заједницама на територији градске општине Врање.

Број чланова савета месних заједница на територији градске општине Врање који се бира је:

1. У Месној заједница Врање "Два бреста" - 11
2. У Месној заједници Врање "Горњи Асамбаир" - 11
3. У Месној заједници Врање "Доњи Асамбаир" - 9

4. У Месној заједници Врање "Текија" -9

5. У Месној заједници Врање "Шапранце" - 11

6. У Месној заједници Врање "Бунушевац" - 7

7. У Месној заједници Врање "Оџинка" - 9

8. У Месној заједници Врање "Огледна станица" - 9

9. У Месној заједници Врање "Собина" - 9

10. У Месној заједници Врање "Центар" - 9

11. У Месној заједници Врање "Тулбе" - 11

12. У Месној заједници Врање "Бујковски мост" - 9

13. У Месној заједници Врање "Горња чаршија" - 11

14. У Месној заједници Врање "Рудина" - 11

15. У Месној заједници Врање "Рашка" - 9

16. У Месној заједници Врање "Кусо блато" - 11

17. У Месној заједници Врање "Доње Врање" - 11

18. У Месној заједници Буштрање - 7

19. У Месној заједници Бресница - 7

20. У Месној заједници Барелић - 7

21. У Месној заједници Власе - 7

22. У Месној заједници Горњи Вртогош - 7

23. У Месној заједници Големо Село - 7

24. У Месној заједници Дреновац - 5

25. У Месној заједници Доњи Вртогош - 5

26. У Месној заједници Доње Требешиње - 7

27. У Месној заједници Дубница - 7

28. У Месној заједници Доњи Нерадовац -7

29. У Месној заједници Катун - 5

30. У Месној заједници Лепчинце - 5

31. У Месној заједници Моштаница - 5

32. У Месној заједници Павловац - 7

33. У Месној заједници Ратаје - 7

34. У Месној заједници Жапско - 5

35. У Месној заједници Ристовац - 5

36. У Месној заједници Давидовац - 5

37. У Месној заједници Содерце - 5

38. У Месној заједници Тибужде - 7

39. У Месној заједници Тесовиште - 5

40. У Месној заједници Ћуковац - 7

41. У Месној заједници Рибинце - 5

42. У Месној заједници Суви Дол - 5

43. У Месној заједници Златокоп - 7

II. ОРГАНИ ЗА СПРОВОЂЕЊЕ ИЗБОРА

Члан 3.

Органи за спровођење избора су Изборна комисија за спровођење избора за чланове савета месних заједница на територији градске општине Врање ( у даљем тексту: Изборна комисија), бирачки одбори и Другостепена изборна комисија.

*Изборна комисија*

Члан 4.

Изборна комисија обавља послове који су одређени Одлуком о месним заједницама на територији градске општине Врање и овим упутством.

Изборна комисија именована је Решењем Скупштине града Врања ( у даљем тексту: Скупштина Града).

Изборна комисија спроводи изборе за чланове савета месних заједница искључиво у сталном саставу.

*Бирачки одбори*

Члан 5.

Бирачки одбор непосредно спроводи гласање, обезбеђује правилност и тајност гласања, стара се о одржавању реда на бирачком месту, утврђује резултате гласања на бирачком месту и обавља друге послове у складу са овим упутством и Правилима о раду бирачких одбора, које доноси Изборна комисија.

Чланови бирачког одбора и њихови заменици могу бити лица која имају изборно право и пребивалиште на територији градске општине Врање.

За чланове бирачких одбора и њихове заменике не могу бити именовани кандидати за чланове савета месних заједница, нити чланови Изборне комисије или Другостепене изборне комисије.

Члановима бирачких одбора и њиховим заменицима престаје чланство у бирачком одбору кад прихвате кандидатуру за члана савета месне заједнице, као и именовањем за члана Изборне комисије и Другостепене изборне комисије.

Члановима бираког одбора и њиховим заменицима престаје чланство окончањем изборног поступка.

*Састав бирачког одбора*

Члан 6.

Бирачки одбор чине председник и два члана.

Председник и чланови бирачког одбора имају заменике.

Заменици председника и чланова бирачког одбора имају иста права и одговорности као и председник и чланови које замењују.

Право гласа у бирачком одбору има само члан, а у његовом одсуству, заменик.

Бирачки одбор именује Изборна комисија, на предлог одборничких група у Скупштини Града, најкасније десет дана пре дана одређеног за одржавање избора.

Решење о именовању бирачких одбора Комисија доставља члановима најкасније 48 часова од дана његовог доношења.

*Предлагање чланова бирачког одбора*

Члан 7.

Председници и чланови бирачког одбора и њихови заменици именују се на предлог одборничких група у Скупштини Града сразмерно њиховој заступљености у Скупштини Града, на дан расписивања избора.

Ниједна политичка странка или коалиција не може имати више од половине чланова бирачког одбора.

Предлози за именовање бирачког одбора сачињавају се у складу са нумеричким приказом мерила за именовање чланова бирачког одбора, који утврђује Изборна комисија и доставља одборничким групама у Скупштини Града најкасније 20 дана пре дана одржавања избора, са позивом за достављање предлога за именовање чланова.

Нумерички приказом мерила из става 3.овог члана утврђује се број председника, чланова и њихових заменика који припадају свакој одборничкој групи за сваки бирачки одбор.

Предлог за именовање лица у бирачке одборе треба да за свако предложено лице садржи: име и презиме, име једног родитеља, ЈМБГ, пребивалиште и адресу стана и број телефона за контакт.

Предлог за именовање чланова бирачих одбора одборничка група доставља Изборној комисији најкасније 15 дана пре дана одржавања избора.

Предлог за именовање лица у бирачке одборе подноси председник одборничке групе или лице које он за то овласти.

За свако лице које је овлашћено да поднесе предлог за именовање чланова бирачких одбора наводи се: име и презиме, ЈМБГ, адреса пребивалишта, број мобилног телефона за контакт.

Овлашћење за предлагање лица у бирачке одборе у смислу става 7. Овог члана не може се пренети на трећа лица.

Преостали број чланова бирачких одбора именује Изборна комисија, на предлог Градске управе, преко надлежне организационе јединице за послове месних заједница.

*Провера изборног права за чланове бирачких одбора*

Члан 8.

Изборно право лица која се именују у бирачки одбор проверава Градска управа, преко организационе јединице надлежне за ажурирање бирачког списка.

Пре подношења предлога за именовање чланова и заменика чланова бирачких одбора, овлашћено лице за подношење предлога за именовање чланова бирачких одбора, дужно је да од Градске управе прибави доказ о изборном праву за свако предложено лице, тако што ће Градска управа на писани збирни предлог одборничке групе за именовање чланова и заменика чланова бирачких одбора ставити печат којим потврђује да предложена лица имају изборно право на територији градске општине Врање.

Ако лице које је предложено у састав бирачког одбора нема изборно право, Градска управа, преко организационе јединице из става 1. овог члана одмах обавештава Изборну комисију, а Изборна комисија овлашћеног предлагача, које има право предлагања другог лица, све до истека рока за подношење предлога за именовање лица у бирачке одборе.

*Ограничења у именовању чланова бирачког одбора*

Члан 9.

Исто лице не може истовремено да буде члан два бирачка одбора.

Чланови и заменици бирачког одбора не могу бити лица која су међусобни сродници по правој линији без обзира на степен сродства, у побочној линији са трећим степеном сродства, а у тазбинском сродству закључно са другим степеном сродства, као ни брачни другови и лица која су у међусобном односу усвојиоца и усвојеника, односно стараоца и штићеника.

Приликом именовања и замене чланова бирачког одбора, Изборна комисија ће по службеној дужности водити рачуна о ограничењима из става 1. и 2. овог члана.

Ако постоји однос из којег проистиче забрана приликом именовања или замене чланова бирачких одбора, лице које не може да буде у саставу бирачког одбора одређује се применом следећих мерила:

1. ако однос из којег проистиче забрана постоји између председника бирачког одбора и заменика председника бирачког одбора, као и члана или заменика члана бирачког одбора, у састав бирачког одбора биће именовано лице које је предложено за председника бирачког одбора;
2. ако однос из којег проистиче забрана постоји између заменика председника бирачког одбора и члана или заменика члана бирачког одбора, у састав бирачког одбора биће именовано лице које је предложено за заменика председника бирачког одбора;
3. ако однос из којег проистиче забрана постоји између чланова бирачког одбора, у састав бирачког одбора биће именован представник оног предлагача чији је предлог за именовање раније поднет;
4. ако однос из којег проистиче забрана постоји између члана и заменика члана бирачког одбора, у састав бирачког одбора биће именовано лице које је предложено за члана бирачког одбора.
5. ако однос из којег проистиче забрана постоји између заменика чланова бирачког одбора, у састав бирачког одбора биће именован представник оног предлагача чији је предлог за именовање раније поднет;
6. ако однос из којег проистиче забрана постоји између чланова бирачког одбора или заменика чланова бирачког одбора предложених од стране истог предлагача у састав бирачког одбора биће именовано лице које је у предлогу раније предложено.

Замена чланова бирачког одбора

Члан 10.

Замену лица именованих у бирачке одборе врши Изборна комисија на захтев овлашћеног предлагача.

Члана или заменика члана бирачког одбора могуће је заменити најкасније пет дана пре дана одржавања избора.

Изузетно од става 2.овог члана, овлашћени предлагач може предложити замену за лице које не може да буде у саставу бирачког одбора због законских ограничења, или других оправданих случајева спречености, најкасније на дан избора до 07.00 часова.

*Обука чланова бирачких одбора*

Члан 11.

Приликом утврђивања предлога кандидата за председника бирачког одбора, одборничка група треба да предност да лицу које има искуство у спровођењу избора.

Председник Изборне комисије дужан је да преко чланова Изборне комисије организује обуку чланова бирачких одбора за спровођење гласања на бирачком месту и примену Пословника о раду бирачких одбора и овог упутства.

Обука чланова бирачких одбора спроводи се најкасније пет дана пре дана одржавања избора.

*Другостепена изборна комисија*

Члан 12.

Другостепена изборна комисија обавља послове који су одређени Одлуком о месним заједницама на територији градске општине Врање, овим упутством и Пословником.

Другостепена изборна комисија именована је Решењем Скупштине Града.

ПОДНОШЕЊЕ ПРИЈАВЕ КАНДИДАТА

*Кандидатура*

Члан 13.

Кандидатуру за члана савета месне заједнице може поднети сваки грађанин месне заједнице који има изборно право.

*Рок за подношење пријаве кандидата*

Члан 14.

Кандидат подноси пријаву Изборној комисији најкасније 15 дана пре дана одржавања избора.

Пријаву кандидата може поднети кандидат лично или преко лица које овласти.

*Пријава кандидата*

Члан 15.

Кандидат за члана Савета месне заједнице подноси пријаву на посебном обрасцу који прописује Изборна комисија.

Име и презиме кандидата наводи се према српском правопису и ћириличним писмом.

Кандидата за члана савета месне заједнице предлаже:

* најмање десет грађана са пребивалиштем на подручју месне заједнице образоване за насељено место Врање, односно
* најмање три грађана са пребивалиштем на подручју осталих насељених места градске општине Врање.

Грађанин може предложити само једног кандидата за члана Савета месне заједнице.

Ако је грађанин предложио више кандидата за члана Савета месне заједнице, важећим се сматра предлог кандидата који је раније поднет и проглашен.

*Садржај пријаве кандидата*

Члан 16.

Образац пријаве кандидата садржи следеће податке: име и презиме кандидата, ЈМБГ, занимање, пребивалиште, адреса становања и потпис кандидата.

Уз образац пријаве из става 1.овог члана, кандидат прилаже списак бирача који својим потписом подржавају кандидатуру, са следећим подацима: име и презиме бирача, ЈМБГ, пребивалиште и адреса становања, са изјавама бирача о подржавању кандидата за избор за члана савета месне заједнице.

Потписи бирача оверавају се код јавног бележника или у Градској управи.

Кандидат за члана Савета месне заједнице, уз пријаву и документа у смислу овог члана, подноси и: потврду о изборном праву, на обрасцу надлежног органа, очитану личну карту или фотокопију важеће личне карте, односно важећег пасоша, оверене код јавног бележника.

*Место за подношење пријаве кандидата*

Члан 17.

Пријаве кандидата се подносе Изборној комисији у згради Града, улица Краља Милана, број 1, у просторији Изборне комисије.

*Недостаци у пријави*

Члан 18.

Када Изборна комисија утврди да пријава предлога кандидата није поднета благовремено, донеће одлуку о одбацивању пријаве.

Када Изборна комисија утврди да пријава кандидата садржи недосттак који онемогућавају његово проглашење, донеће у року од 24 часа од часа пријема пријаве кандидата, закључак којим се кандидату налаже да, најкасније у року од 48 часова од часа достављања закључка, отклони те недостатке.

У закључку из става 2. овог члана кандидату се указује на начин отклањања недостатака.

Кад Изборна комисија утврди да кандидат није отклонио недостатак своје пријаве у складу са закључком о отклањању недостатака, донеће у року од 48 часова од истека рока за поступање по закључку, одлуку о одбијању проглашења предлога кандидата.

*Проглашење кандидата*

Члан 19.

Изборна комисија проглашава кандидата најкасније у року од 24 часа од пријема пријаве.

Решење о проглашњу кандидата из става 1. овог члана Изборна комисија доставља кандидату без одлагања.

Проглашени кандидат може повући пријаву најкасније до дана утврђивања Изборне листе кандидата за чланове савета месне заједнице.

*Обустављање поступка избора*

Члан 20.

Уколико се за изборе пријави мање кандидата од броја чланова савета месне заједнице који се бира, Изборна комисија доноси одлуку о обустављању поступка избора у року од 48 часова по истеку рока за пријављивање кандидата из члана 14. овог упутства.

У случају из става 1. овог члана, по истеку рока за заштиту изборног права у смислу одредаба ове одлуке, Изборна комисија о томе обавештава председника Скупштине Града.

Члан 21.

Изборна листа кандидата за чланове савета месних заједница садржи: имена и презимена свих кандидата са подацима о години рођења, занимању и пребивалишу.

Редослед кандидата у Изборној листи утврђује према редоследу проглашења кандидатуре.

Изборна комисија утврђује Изборну листу кандидата за чланове савета месних заједница и објављује је у „Службеном гласнику Града Врања“, најкасније десет дана пре дана одржавања избора.

Изборна комисија је дужна да Изборну листу кандидата за чланове савета месних заједница објави и на огласној табли месне заједнице и на званичној интернет страници Града.

БИРАЧКА МЕСТА

*Надлежност за одређивање бирачких места*

Члан 22.

Изборна комисија одређује и оглашава у „Службеном гласнику града Врања“, на званичној интернет страници Града и на огласним таблама месних заједница бирачка места на којима ће се гласати на изборима, на предлог Градске управе – организационе јединице надлежне за послове месних заједница.

Предлог из става 1.овог члана доставља се Изборној комисији најкасније 20 дана пре дана одржавања избора.

Решење о одређивању бирачких места за гласање на изборима за чланове савета месних заједница Изборна комисија доноси најкасније 10 дана пре дана одржавања избора.

*Начин одређивања бирачких места*

Члан 23.

Бирачка места одређују се с обзиром на број бирача и просторну удаљеност, тако да гласање без тешкоћа траје од 07.00 до 20.00 часова.

Бирачко место одређује се за гласање највише 1800, а најмање 100 бирача.

У изузетним случајевима може се одредити бирачко место и за мање од 100 бирача, ако би, због просторне удаљености или неповољног географског положаја, становницима неког места гласање у другом месту било знатно отежано.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту ( улица, село, заселак, насеље и сл.).

*Ограничења у одређивању бирачких места*

Члан 24.

За бирачка места се, по правилу, одређују просторије у објектима у јавној својини, а само изузетно и просторије у објектима у приватној својини.

Предлог Градске управе да бирачко место буде у објекту у приватној својини мора бити образложен.

За бирачко место не може бити одређена просторија у верском објекту, објекту у власништву политичког субјекта или објекту који користи политички субјекат, као и у објекту или власништву или које користи кандидат за члана савета месне заједнице, или члана његове породице.

Приликом одређивања бирачког мрста води се рачуна да оно, по могућности, буде у приземљу објекта или приступачно особама са инвалидитетом.

Приликом одређивања бирачких места мора се водити рачуна да бирачка места одговарају бирачким местима која су била одређена за спровођење последњих избора за одборнике у Скупштини Града, изузев ако ограничења у одређивању бирачким места прописана одредбама овог члана не захтевају да се одреди друго бирачко место.

*Уређивање бирачких места*

Члан 25.

Градска управа је дужна да благовремено обезбеди да простор који је одређен као бирачко место буде припремљен и отворен за гласање.

Просторија за гласање мора бити уређена на начин који омогућује несметано спровођење гласања и обезбеђује тајност гласања.

На бирачком месту видно се истиче број и назив бирачког места, Изборна листа кандидата за чланове савета месне заједнице и извод из решења о одређивању бирачког места.

На бирачком месту забрањено је истицање изборног пропагадног материјала.

Бирачки одбор обезбедиће лицима која прате рад бирачког одбора (посматрачима) одговарајуће место на бирачком месту, са кога могу да прате ток гласања и утврђивање резултата гласања.

БИРАЧКИ СПИСКОВИ

*Обавештење о увиду у бирачки списак*

Члан 26.

Дан после расписивања избора, организациона јединица Градске управе надлежна за ажурирање бирачког списка ( у даљен тексту: надлежна организациона јединица), излаже део бирачког списка за подручје градске општине Врање на увид грађанима и то оглашава преко средстава јавног информисања и, по потреби, на други начин, уз обавештавање грађана да од надлежне организационе јединице могу, до закључења бирачког списка, захтевати доношење решења на којима се заснивају промене у бирачки списак.

Део бирачког списка из става 1. овог члана излаже се на тај начин што се путем рачунарске опреме у седишту Градске управе, уношењем ЈМБГ, омогућава провера да ли су уписани у бирачки списак и да ли су уписани подаци тачни.

*Промене у бирачком списку*

Члан 27.

Свака промена у бирачком списку мора да се заснива на одговарајућем решењу: о упису бирача у бирачки списак; о брисању бирача из бирачког списка; или о измени, допуни или исправци неке чињенице о бирачу.

Решења на којима се заснивају промене у бирачком списку доносе се до закључења бирачког списка.

*Закључење бирачког списка. Укупан број бирача*

Члан 28.

Бирачки списак закључује решењем надлежна организациона јединица Градске управе, најкасније пет дана пре дана одржавања избора, и истим утврђује укупан број бирача по месним заједницама и на сваком бирачком месту.

Решење о закључењу бирачког списка доставља се Изборној комисији најкасније у року од 24 часа од часа његовог доношења.

На основу решења из ст. 1. овог члана, Изборна комисија одмах доноси посебно решење о укупном броју бирача по месним заједницама и на сваком бирачком месту и исто објављује у „Службеном гласнику Града Врања“.

*Припрема и достављање извода из бирачког списка*

Члан 29.

Надлежна организациона јединица Градске управе припрема и оверава штампане изводе из бирачког списка, разврстане по бирачким местима на подручју градске општине Врање и доставља их Изборној комисији, у року од 48 часова од доношења решења о закључењу бирачког списка.

Коначан број бирача

Члан 30**.**

После закључења бирачког списка, Изборна комисија узима у обзир само она решења надлежне организационе јединице на којима се заснивају промене у бирачком списку, која је примила најкасније 48 часова пре дана одржавања избора.

На основу решења из ст. 1. овог члана, Изборна комисија одмах доноси посебно решење о коначном броју бирача у градској општини Врања, по месним заједницама и на сваком бирачком месту и исто објављује у „Службеном гласнику Града Врања“, као и на огласним таблама месних заједница.

**ПРЕДАЈА ИЗБОРНОГ МАТЕРИЈАЛА**

**БИРАЧКИМ ОДБОРИМА ПРЕ ГЛАСАЊА**

*Обезбеђивање изборног материјала- прибора*

Члан 31.

Градска управа се стара о уређивању бирачких места и припрема за сваки бирачки одбор:

1)једну гласачку кутију;

2) два сета паравана за обезбеђивање тајности гласања;

1. два спреја за обележавање прста бирача;
2. две УВ лампе;
3. врећу за одлагање изборног материјала;
4. прибор за писање;
5. прибор за печаћење гласачких кутија и другог изборног материјала (печат и печатни восак);
6. коверте за одлагање гласачких листића;
7. остали материјал (батерије, оловке, лењир, маказе, свеће и др);

Члан 32.

Изборна комисија благовремено припрема за сваки бирачки одбор:

1. изборну листу кандидата за чланове савета месне заједнице;
2. решење о одређивању бирачког места (извод);
3. решење о именовању бирачког одбора;
4. оверен извод из бирачког списка за гласање на бирачком месту и посебан извод из бирачког списка-списак накнадних промена у бирачком списку;

\_\_\_\_\_\_ гласачких листића за гласање бирача по изводу из бирачког списка. Гласачки листићи за гласање бирача који су уписани у посебне изводе из бирачког списка обезбеђују се из обавезне резерве;

1. контролни лист за проверу исправности гласачке кутије ,
2. образац записника о раду бирачког одбора на спровођењу гласања и утврђивању резултата гласања за чланове савета месне заједнице (у даљем тексту: записник о раду бирачког одбора), у два примерка;
3. образац евиденције о присуству на бирачком месту за чланове и заменике чланова бирачких одбора;
4. правила о раду бирачких одбора.

10)овлашћења посматрача за праћење рада бирачких одбора,

1. образац евиденције о присуству чланова и заменика чланова бирачког одбора на бирачком месту.

*Предаја изборног материјала*

Члан 33.

Изборни материјал из члана 31. и 32. овог упутства, Изборна комисија предаје бирачким одборима у седишту Града, најкасније 24 часа пре дана одржавања избора.

О обављеној примопредаји изборног материјала сачињава се записник на обрасцу који прописује Изборна комисија.

**СТАНДАРДИ ЗА ИЗБОРНИ МАТЕРИЈАЛ**

*Гласачки листићи*

Члан 34.

Гласање се врши на гласачким листићима.

Након утврђивања Изборне листе, Изборна комисија утврђује облик и иглед гласачког листића.

На гласачком листићу се наводе кандидати са подацима и према њиховом редоследу на Изборној листи кандидата.

Испред имена и презимена кандидата ставља се редни број.

Изборна комисија утврђује укупан број гласачких листића, који мора бити једнак броју бирача уписаних у бирачки списак у градској општини Врања.

Изборна комисија решењем које се објављује у „Службеном гласнику Града Врања“ утврђује укупан број гласачких листића у смислу става 3.овог члана, као и број резервних гласачких листића, који не може бити већи од 0,3% од укупног броја гласачких листића.

Гласачки листићи штампају се у штампарији коју одреди Изборна комисија.

Гласачки листићи штампају се искључиво на хартији која је заштићена жигом Града Врања.

Гласачке листиће оверава Изборна комисија печатом Скупштине Града.

*Гласање*

Члан 35.

Гласање се врши заокруживањем редног броја испред имена кандидата и то највише до броја чланова савета месних заједница који се бира.

Гласачки листић на коме је заокружен већи број кандидата од броја чланова савета месне заједице који се бира је неважећи.

*Употреба језика и писма*

Члан 36.

Текст гласачког листића и осталог изборног материјала за спровођење избора штампа се на српском језику, ћириличним писмом.

*Припрема за штампање гласачких листића*

Члан 37.

Након доношења одлуке о изгледу гласачких листића, Изборна комисија сачињава узорак гласачког листића за сваку месну заједницу, који оверава печатом Скупштине Града.

На основу овереног узорка гласачког листића, штампарија израђује графичке плоче.

Процес штампања започиње стављањем графичких плоча у машине за штампање, у присуству проглашених кандидата за чланове савета месне заједнице, уколико за то искажу намеру.

По пуштању у погон штампарских машина, први примерци гласачких листића се на лицу места уништавају све док се не одштампа гласачки листић све док се не одштампа гласачки листић који испуњава оптималне графичке стандарде.

Пошто утврди да је одштампани примерак гласачког листића подударан са овереним узорком, председник Изборне комисије својим потписом одобрава штампање гласачких листића у утврђеном броју примерака.

Одмах по завршетку штампања, Комисија који чине представници Изборне комисије, присутних овлашћених кандидата, уништавају компјутерску припрему за израду графичких плоча и графичке плоче.

О уништавању компјутерске припреме и графичких плоча саставља се записник, а уништене графичке плоче се предају Изборној комисији.

*Надзор над штампањем и примопредајом гласачких листића*

Члан 38.

Штампање гласачких листића надзире Изборна комисија.

Изборна комисија је дужна да омогући јавност гласања штампања гласачких листића у складу са одредбама овог упутства.

Кандидати за чланове савета месних заједница имају право да присуствују, поред штампања гласачких листича, бројању и паковању гласачких листића и достављању гласачких листића Изборној комисији и бирачким одборима.

Кандидати за чланове савета месних заједница достављају Изборној комисији у писаном облику обавештење да желе да присуствују штампању, бројању и паковању гласачких листића.

*Гласачка кутија*

Члан 39.

За гласање на изборима за чланове савета месних заједница користе се гласачке кутије које се користе за избор одборника Скупштине Града.

*Спреј за обележавање прста бирача*

Члан 40.

Обележавање прста бирача, као знак да је бирач гласао, врши се спрејом од специјалног нерастворљивог УВ мастила, видљивог под посебном светлошћу УВ лампе.

ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ

*Обрасци*

Члан 41.

Поједине радње при спровођењу избора вршиће се према следећим обрасцима:

1. пријава кандидата за члана савета месне заједнице;
2. овлашћење за подношење пријаве кандидата за избор за члана савета месне заједнице;
3. списак бирача који својим потписом подржавају кандидатуру за чланове света месне заједнице;
4. изјава бирача да подржава кандидата за избор за члана Савета месне заједнице;
5. решење о утврђивању Изборне листе кандидаза за чланове савета месне заједнице;
6. гласачки листић за избор чланова савета месне заједнице;
7. контролни лист за проверу исправности гласачке кутије;
8. записник о примопредаји изборног материјала пре гласања између Изборне комисије и бирачких одбора;
9. записник о раду бирачког одбора на спровођењу гласања и утврђивању резултата гласања за избор чланова савета месне заједнице;
10. записник о примопредаји изборног материјала после гласања између бирачких одбора и Изборне комисије;
11. пријава домаћих посматрача за праћење рада органа за спровођење избора за чланове савета месних заједнивца;
12. јединствени записник о раду Изборне комисије на утврђивању резултата избора за чланове савета месних заједница;
13. одлука о коначним резултатима избора за чланове савета месних заједница на територији градске општине Врање;
14. уверење о избору за члана савета месне заједнице.

Обрасце за кандидовање Изборна комисија је дужна да утврди и објави у року од три дана почев од дана доношења одлуке о расписивању избора.

Јединствене стандарде за изборни материјал, обрасце и правила за спровођење изборних радњи, Изборна комисија утврђује и објављује најкасније десет дана почев од дана доношења одлуке о расписивању избора.

Ознаке образаца одређује Изборна комисија приликом утврђивања садржаја истих.

ОБАВШТЕЊЕ О ГЛАСАЊУ

Члан 42.

Бирач гласа на бирачко месту на којем је уписан у бирачки списак.

Сваком бирачу обавезно се доставља обавештење о дану и времену одржавања избора, са бројем и адресом бирачког места на коме се гласа и бројем под кјим је уписан у извод из бирачког списка, најкасније пет дана пре дана одржавања избора.

Обавештење из става 2. овог члана доставља се преко доставне службе Градске управе или поштанске службе.

УТВРЂИВАЊЕ РЕЗУЛТАТА ГЛАСАЊА НА БИРАЧКОМ МЕСТУ

*Поступак утврђивања резултата гласања*

Члан 43.

Резултати гласања на бирачком месту утврђују се у записнику о раду бирачког одбора, на прописаном обрасцу, на начин утврђен Правилима о раду бирачких одбора на спровођењу избора за чланове савета месних заједница.

Чим утврди резултате гласања, бирачки одбор читко попуњава Записник о раду бирачког одбора у који, поред осталог, уписује: датум и место гласања; број и назив бирачког места; имена и презимена чланова бирачког одбора; број примљених гласачких листића; број неупотребљених гласачких листића; укупан број уписаних бирача; укупан број бирача који су гласали; број бирача који су гласали уз помоћ других лица; број неважећих гласачких листића; број важећих гласачких листића; број гласова датих за сваког кандидата.

У Записник о раду бирачког одбора уносе се и примедбе и мишљења чланова и заменика чланова бирачког одбора.

Ако записник о раду бирачког одбора не потпишу сви чланови бирачког одбора, то се констатује у записнику и уз то се евентуално наводе и разлози због којих записник није потписан.

ДОСТАВЉАЊЕ ИЗБОРНОГ МАТЕРИЈАЛА ПОСЛЕ ГЛАСАЊА

*Примопредаја изборног материјала после гласања*

Члан 44.

Пошто утврди резултате гласања на бирачком месту, бирачки одбор без одлагања, а најкасније у року од осам часова од затварања бирачког места, предаји изборни материјал Изборној комисији у запечаћеним ковертама.

На ковертама се исписује шта садрже, а на ковертама које садрже гласачке листиће исписује се број гласачких листића.

За примопредају изборног материјала одговорни су председник и заменик председника бирачког одбора, осим ако бирачки одбор другачије не одлучи.

О примопредаји изборног материјала сачињава се записник на прописаном обрасцу.

*Предаја изборног материјала*

Члан 45.

Председник и заменик председника бирачког одбора, односно овлашћени чланови бирачког одбора предају Изборној комисији следећи изборни материјал:

1. први примерак записника о раду бирачког одбора;
2. извод из бирачког списка;
3. запечаћени коверат у којем је контролни лист за проверу исправности гласачке кутије;
4. запечаћени коверат у који су стављени неупотребљени гласачки листићи;
5. запечаћени коверат у који су стављени неважећи гласачки листићи;
6. запечаћени коверат у који су стављени важећи гласачки листићи.

Евиденцију о присутности на бирачком месту чланова и заменика чланова бирачког одбора, као и преостали изборни материјал (гласачку кутију, параван за гласање, спреј за обележавање прста, прибор за писање и друго), бирачки одбор предаје Градској управи.

УТВРЂИВАЊЕ РЕЗУЛТАТА ИЗБОРА

Члан 46.

По пријему изборног материјала са бирачких места, Изборна комисија у року од 24 часа од затварања бирачких места, у јединственом записнику, утврђује за сваку месну зајсницу:

* укупан број бирача уписних у извод из бирачког списка;
* број бирача који су гласали на бирачким местима;
* укупан број примљених гласачких листића;
* укупан број неважећих гласачких листића;
* укупан број важећих гласачких листића;
* број гласова дтих за сваког кандидата.

На основу јединственог записника о резултатима избора, Изборна комисија одмах, односно после поступка по приговору, доноси одлуку о коначним резултатима избора за чланове савета месних заједница на територији градске општине Врање.

Одлука о коначним резултатима избора из става 2. овог члана се одмах објављују у „Службеном гласнику Града Врања“, на званичној интернет страниви Града и на огласној табли месне заједнице.

*Изабрани кандидати за чланове Савета месне заједнице*

Члан 47.

За чланове савета месне заједнице изабрани су кандидати који су добили највећи број гласова до броја чланова савета месне заједнице који се бира.

ПОНАВЉАЊЕ ГЛАСАЊА

*Случајеви и рокови понављања гласања*

*за чланове Савета Месне заједнице*

Члан 48.

Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима

Када се утврди да је број гласачких листића у гласачкој кутији већи од броја бирача који су гласали, да у гласачкој кутији није пронађен контролни листић, или се утврде друге неправилности у спровођењу избора утврђеним овим упутством,бирачки одбор се распушта и именује нови, а гласање на том бирачком месту се понавља.

Ако се гласање поништи на једном бирачком месту, гласање се понавља само на том бирачком месту.

У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

Уколико ни у другом кругу гласања не буду изабрани кандидати до броја чланова савета месне заједнице који се бира, понавља се поступак кандидовања и избора.

У случају понављања гласања, односно избора, коначни резултати избора утврђују се по завршетку поновљеног гласања, односно избора.

ЗАШТИТА ИЗБОРНОГ ПРАВА

*Право на заштиту изборног права*

Члан 49.

Сваки бирач и кандидат за члана савета месне заједнице има право на заштиту изборног права.

*Рок за подношење приговора*

Члан 50.

Приговор се подноси у року од 24 часа од пријема решења, односно извршења радња или учињененог пропуста.

*Рок за доношење решења Изборне комисије*

Члан 51.

Изборна комисија донеће решење у року од 48 часова од пријема приговора и доставити је подносиоцу приговора.

Ако Изборна комисија усвоји приговор, поништиће одлуку или радњу.

*Приговор Дригодтепеној изборној комисији*

Члан 52.

Против решења Изборне комисије по приговору, може се изјавити приговор Другостепеној изборној комисији у року од 24 часа од пријема решења, преко Изборне комисије.

Изборна комисија је дужна да Другостепеној изборној комисији достави одмах, а најкасније у року од 12 часова од пријема приговора две потребне податке и списе за одлучивање.

Другостепена изборна комисија је дужа да донесе решење по приговору у року од 48 часова од дана пријема приговора са списима.

*Решење Другостепене изборне комисије*

Члан 53.

Ако Другостепена изборна комсија усвоји приговор, поништиће решење или радњу у поступку предлагања кандидата, односно у поступку избора за члана савета месне заједнице.

Када нађе да спорено решење треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својим решењем мериторно решити изборни спор. Решење Другостепене изборне комисије у свему замењује поништени акт.

Ако је по приговору поништена радња у поступку избора, Изборна комисија је дужна да одговарајућу изборну радњу, односно изборе понови у року од седам дана од дана утврђивања неправилности у изборном поступку од стране Другостепене изборне комисије.

Поновни избори се спроводе по Изборној листи кандидата која је утврђена за изборе који су поништени због неправилности у утврђивање Изборне листе.

У случају понављања избора коначни резултати избора утврђују се по завршетку поновљеног гласања.

ЗАВРШНЕ ОДРЕДБЕ

Члан 54.

Упутство објавити у „Службеном гласнику Града Врања“.

**ИЗБОРНА КОМИСИЈА ЗА СПРОВОЂЕЊЕ ИЗБОРА ЗА ЧЛАНОВЕ**

**САВЕТА МЕСНИХ ЗАЈЕДНИЦА НА ТЕРИТОРИЈИ**

**ГРАДСКЕ ОПШТИНЕ ВРАЊЕ**

**У Врању, 28.04.2025. године**

**Број: 013-3/2025-10**

**ПРЕДСЕДНИК,**

**Новица Станисављевић**